32005L0080
L 303/32
JURNALUL OFÍCIAL AL UNIUNII EUROPENE
DIRECTIVA 2005/80/CE A COMISIEI
din 21 noiembrie 2005
de modificare a Directivei 76/768/CEE a Consiliului, privind produsele cosmetice, în vederea adaptării anexelor II și III ale acesteia la progresul tehnic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), în special articolul 4b și articolul 8 alineatul (2),
după consultarea Comitetului științific pentru produse destinate consumatorilor,
întrucât:
(1)
Directiva 76/768/CEE, astfel cum a fost modificată prin Directiva 2003/15/CE a Parlamentului European și a Consiliului (2), interzice utilizarea, în produsele cosmetice, a substanțelor clasificate ca fiind cancerigene, mutagene sau toxice pentru reproducere (CMR), din categoriile 1, 2 și 3, în anexa I la Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (3), dar permite utilizarea substanțelor clasificate în categoria 3 în conformitate cu Directiva 67/548/CEE, sub rezerva evaluării și aprobării de către Comitetul științific pentru produse cosmetice și produse nealimentare (SCCNFP), înlocuit de Comitetul științific pentru produse destinate consumatorilor (SCCP) în conformitate cu Decizia 2004/210 a Comisiei (4).
(2)
Directiva 67/548/CEE a fost modificată prin Directiva 2004/73/CE și este în consecință necesar să se adopte măsuri în vederea armonizării Directivei 76/768/CEE cu dispozițiile Directivei 67/548/CEE.
(3)
În măsura în care anumite substanțe clasificate ca fiind CMR din categoriile 1 și 2 în anexa I la Directiva 67/548/CEE nu sunt încă enumerate în anexa II la Directiva 76/768/CEE, este necesară includerea lor în respectiva anexă. Este necesar ca substanțele clasificate ca fiind CMR din categoria 3 în anexa I la Directiva 67/548/CEE să fie, de asemenea, incluse în anexa II la Directiva 76/768/CEE, cu excepția cazului în care au fost evaluate de SCCP și identificate ca fiind acceptabile pentru utilizarea în produse cosmetice.
(4)
Este necesar ca substanțele clasificate ca fiind CMR de categoria 1 și 2, enumerate în prima parte a anexei III la Directiva 76/768/CEE, să fie eliminate, deoarece aceste substanțe sunt acum enumerate în anexa II la Directiva 76/768/CEE și, în consecință, nu trebuie să intre în compoziția produselor cosmetice.
(5)
Directiva 2004/93/CE a Comisiei (5) a prevăzut introducerea în anexa II la Directiva 76/768/CEE a anumitor substanțe care erau deja enumerate în cadrul acesteia. În consecință această anexă ar trebui modificată în scopul clarității.
(6)
Directiva 76/768/CEE ar trebui modificată în consecință.
(7)
Măsurile prevăzute de prezenta directivă sunt conforme cu avizul Comitetului permanent pentru produse cosmetice,
ADOPTĂ PREZENTA DIRECTIVĂ:
Articolul 1
Anexele II și III la Directiva 76/768/CEE se modifică în conformitate cu textul prevăzut în anexa la prezenta directivă.
Articolul 2
Statele membre iau toate măsurile necesare pentru a garanta că, începând cu 22 august 2006, produsele cosmetice care nu respectă dispozițiile prezentei directive nu sunt introduse pe piață de către producători din Comunitate sau de către importatori stabiliți în cadrul Comunității.
Statele membre iau toate măsurile necesare pentru a garanta că aceste produse nu sunt vândute sau puse la dispoziția consumatorului final după 22 noiembrie 2006.
Articolul 3
(1) Statele membre asigură punerea în aplicare actele cu putere de lege și actele administrative necesare pentru a se conforma prezentei directive până la 22 mai 2006. Statele membre comunică de îndată Comisiei textele acestor acte, precum și un tabel de corespondență între aceste aceste și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a treia zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 21 noiembrie 2005.